title: 2005/519/EK: A Tanács határozata (2004. november 22.) az Európai Közösség és a Horvát Köztársaság közötti, a Horvát Köztársaságnak a közösségi programokban való részvételére vonatkozó általános elvekről szóló keretmegállapodás aláírásáról

text:
               22.7.2005

               HU

               Az Európai Unió Hivatalos Lapja

               L 192/15

         A TANÁCS HATÁROZATA
   (2004. november 22.)
   az Európai Közösség és a Horvát Köztársaság közötti, a Horvát Köztársaságnak a közösségi programokban való részvételére vonatkozó általános elvekről szóló keretmegállapodás aláírásáról
   (2005/519/EK)
   AZ EURÓPAI UNIÓ TANÁCSA,
   tekintettel az Európai Közösséget létrehozó szerződésre és különösen annak 13., 71., 80., 95., 127., 137., 149., 150., 151., 152., 153., 157., 166., 175., 280. és 308. cikkére, a 300. cikk (2) bekezdése első albekezdésének második mondatával összefüggésben,
   tekintettel a Bizottság javaslatára,
   mivel:

               (1)(2)

               A Bizottság a Közösség nevében lefolytatta a tárgyalásokat a Horvát Köztársasággal a Horvát Köztársaságnak a közösségi programokban való részvételére vonatkozó általános elvekről szóló keretmegállapodásról.Egy későbbi időpontban történő megkötésére is figyelemmel, a 2004. július 30-án parafált egyezményt alá kellene írni,

         A KÖVETKEZŐKÉPPEN HATÁROZOTT:
   Egyetlen cikk
   Egy későbbi időpontban történő megkötésére is figyelemmel, a Tanács elnöke felhatalmazást kap, hogy kijelölje az Európai Közösség és a Horvát Köztársaság közötti, a Horvát Köztársaságnak a közösségi programokban való részvételére vonatkozó általános elvekről szóló keretmegállapodásnak az Európai Közösség nevében történő aláírására jogosult személyt.

      Kelt Brüsszelben, 2004. november 22-én.

            a Tanács részéről

            az elnök

         B. R. BOT

   KERETMEGÁLLAPODÁS
   az Európai Közösség és a Horvát Köztársaság között, a Horvát Köztársaságnak a közösségi programokban való részvételére vonatkozó általános elvekről
   Egyrészről
   AZ EURÓPAI KÖZÖSSÉG, a továbbiakban: „a Közösség”,
   másrészről
   A HORVÁT KÖZTÁRSASÁG,
   a továbbiakban: „Horvátország”,
   a továbbiakban együtt: „a Szerződő Felek”,
   MIVEL:

               (1)

               Az egyrészről a Európai Közösségek és tagállamaik, másrészről a Horvát Köztársaság közötti stabilizációs és társulási megállapodást (a továbbiakban „STM”) 2001. október 29-én aláírták.

               (2)

               Az Európai Tanács 2002. decemberi koppenhágai ülésén megerősítette a nyugat-balkáni országok, mint potenciális tagjelöltek európai perspektíváit és biztosította őket elkötelezettségéről az Európai Unióhoz való közeledésre irányuló erőfeszítéseik támogatásában.

               (3)

               Az Európai Tanács 2003. júniusi thesszaloniki ülésén elismerte, hogy a stabilizációs és társulási folyamat keretet képez a nyugat-balkáni országok Európához vezető útja során egészen jövőbeli csatlakozásukig, valamint helyeselte a „Thesszaloniki Cselekvési Program a Nyugat-Balkánra: az európai integráció útján”-t, amelynek célja a bővítés során szerzett tapasztalatok alapján az EU és a Nyugat-Balkán közötti kiváltságos kapcsolatok további erősítése.

               (4)

               A Thesszaloniki Cselekvési Program a nyugat-balkáni országokat a közösségi programokban és ügynökségekben való részvételre ösztönzi a tagjelölt országok részvételéhez meghatározott elveknek megfelelően, amelyek arra irányulnak, hogy az érintett országokat és azok népeit megismertessék az EU politikáival és munkamódszereivel, így erősebb kötődést alakítanak ki az EU-val, és ösztönzést kapnak az európai integrációhoz vezető úton.

               (5)

               A 2004 június 17–18-i Európai Tanács úgy döntött, hogy Horvátország tagjelölt ország, és hogy el kell indítani a csatlakozási folyamatot. Ezzel kapcsolatban döntött egy kétoldalú kormányközi konferenciának 2005 elejére történő összehívásáról Horvátországgal a tárgyalások megkezdése érdekében.

               (6)

               Horvátország hangot adott több közösségi programban való részvételi igényének.

               (7)

               Horvátországnak az egyes programokban való részvételére vonatkozó egyedi szabályokat és feltételeket, nevezetesen a pénzügyi hozzájárulást a Közösségek nevében eljáró Európai Közösségek Bizottsága, valamint az albán kormány közötti megállapodás keretében kell meghatározni,

         A KÖVETKEZŐKBEN ÁLLAPODTAK MEG:
   1. cikk
   Horvátország az alábbi közösségi programokban vehet részt:

               1.

               Az I. mellékletben felsorolt folyamatban lévő közösségi programokban, amelyekben ezen megállapodás (a továbbiakban „a megállapodás”) hatálybalépésétől számítva Horvátország is részt vehet.

               2.

               A megállapodás hatálybalépését követően létrehozott vagy megújított közösségi programokban, amelyek Horvátország részvételét előirányozó bevezető rendelkezést tartalmaznak.

         2. cikk
   Horvátország az Európai Unió általános költségvetéséhez pénzügyi hozzájárulást nyújt, azoknak a konkrét programoknak megfelelően, amelyekben részt vesz.
   3. cikk
   Horvátország képviselői a Horvátországot érintő pontokat illetően megfigyelőként részt vehetnek a Horvátország által pénzügyileg támogatott programok felügyeletéért felelős irányítóbizottságokban.
   4. cikk
   A horvátországi résztvevők által benyújtott projektekre és kezdeményezésekre, amennyire lehetséges, a tagállamokra érvényesülőkkel azonos feltételek, szabályok és eljárások vonatkoznak.
   5. cikk
   Horvátországnak az egyes programokban való részvételére vonatkozó kikötéseket és feltételeket, nevezetesen a fizetendő pénzügyi hozzájárulást a Közösség nevében eljáró Bizottság, valamint Horvátország közötti megállapodás határozza meg szándéknyilatkozat formájában.
   Amennyiben Horvátország – a legutóbb a 2001. december 10-i 2415/2001/EK tanácsi rendelettel módosított, Albániának, Bosznia és Hercegovinának, Horvátországnak, a Jugoszláv Szövetségi Köztársaságnak és Macedónia Volt Jugoszláv Köztársaságnak nyújtandó támogatásról szóló, 2000. december 5-i 2666/2000/EK tanácsi rendelet értelmében vagy hasonló, Horvátországnak közösségi külső segítségnyújtást biztosító később elfogadott rendelet értelmében – közösségi külső segítségnyújtást kér, a közösségi támogatás Horvátország általi felhasználásának feltételeit egy finanszírozási megállapodásban fogják meghatározni.
   6. cikk
   A szándéknyilatkozat a Közösség pénzügyi szabályzatával összhangban előírja, hogy az Európai Bizottság, az Európai Csalás Elleni Hivatal és az Európai Közösségek Számvevőszéke részéről vagy azok felhatalmazása alapján pénzügyi vagy elszámolási ellenőrzésekre kerül sor.
   Részletes rendelkezések kerülnek meghatározásra a pénzügyi és elszámolási ellenőrzéseket, közigazgatási intézkedéseket, bírságokat és pénzbeszedéseket illetően, amelyek az Európai Bizottság, az Európai Csalás Elleni Hivatal és a Számvevőszék számára egyenlő jogköröket biztosítanak azokkal a jogkörökkel, amelyekkel a Közösség területén letelepedett kedvezményezettekkel vagy ajánlattevőkkel szemben rendelkeznek.
   7. cikk
   Ez a megállapodás határozatlan időtartamra szól.
   Ezt a megállapodást bármelyik Szerződő Fél diplomáciai úton történő értesítéssel bármikor felmondhatja. A megállapodás az ilyen értesítés napját követő hat hónap elteltével megszűnik.
   8. cikk
   Mindkét Szerződő Fél legkésőbb három évvel a megállapodás hatálybalépése után, és azt követően háromévente felülvizsgálja a megállapodás végrehajtását Horvátország egy vagy több közösségi programban való tényleges részvétele alapján.
   9. cikk
   Ezt a megállapodást alkalmazni kell egyrészről az Európai Közösséget létrehozó szerződés hatálya alá tartozó területekre, a Szerződésben rögzített feltételek szerint, másrészről Horvátország területére.
   10. cikk
   Ez a megállapodás az utolsó olyan írásbeli értesítés diplomáciai úton történő beérkezésének napján lép hatályba, amelyben a Szerződő Felek értesítik egymást az e megállapodás hatálybalépéséhez szükséges eljárás befejezéséről.
   11. cikk
   (1)   Ez a megállapodás két-két eredeti példányban, angol, cseh, dán, észt, finn, francia, görög, holland, német, olasz, lett, lengyel, litván, magyar, portugál, spanyol, svéd, szlovák, szlovén és horvát nyelven készült.
   (2)   Mihelyt az Európai Unió intézményei kötelesek lesznek az Európai Unió Hivatalos Lapjában az összes jogi aktust máltai nyelven közzétenni, e megállapodás két példányban máltai nyelven is el fog készülni.
   (3)   A szöveg mindegyik nyelvi változata egyaránt hiteles.
   12. cikk
   Ezt a megállapodást és az ahhoz csatolt mellékletet jegyzőkönyvként csatolják az STM-hez, és az az STM integráns részét képezi.

      Hecho en Bruselas, el veintidós de noviembre del dos mil cuatro.
      V Bruselu dne dvacátého druhého listopadu dva tisíce čtyři.
      Udfærdiget i Bruxelles den toogtyvende november to tusind og fire.
      Geschehen zu Brüssel am zweiundzwanzigsten November zweitausendundvier.
      Kahe tuhande neljanda aasta novembrikuu kahekümne teisel päeval Brüsselis.
      Έγινε στις Βρυξέλλες, στις είκοσι δύο Νοεμβρίου δύο χιλιάδες τέσσερα.
      Done at Brussels on the twenty-second day of November in the year two thousand and four.
      Fait à Bruxelles, le vingt-deux novembre deux mille quatre.
      Fatto a Bruxelles, addi' ventidue novembre duemilaquattro.
      Briselē, divi tūkstoši ceturtā gada divdesmit otrajā novembrī.
      Priimta du tūkstančiai ketvirtų metų lapkričio dvidešimt antrą dieną Briuselyje.
      Kelt Brüsszelben, a kétezer-negyedik év november havának huszonkettedik napján.
      Magħmul fi Brussel fit-tieni u għoxrin jum ta' Novembru tas-sena elfejn u erbgħa.
      Gedaan te Brussel, de tweeëntwintigste november tweeduizendvier.
      Sporządzono w Brukseli dnia dwudziestego drugiego listopada roku dwutysięcznego czwartego.
      Feito em Bruxelas, em vinte e dois de Novembro de dois mil e quatro.
      V Bruseli dvadsiatehodruhého novembra dvetisícštyri.
      V Bruslju, dvaindvajsetega novembra leta dva tisoč štiri.
      Tehty Brysselissä kahdentenakymmenentenätoisena päivänä marraskuuta vuonna kaksituhattaneljä.
      Som skedde i Bryssel den tjugoandra november tjugohundrafyra.
      Sastavljeno u Bruxellesu, dana dvadeset drugoga studenoga godine dvije tisuće četvrte.

         Por la Comunidad Europea
         Za Evropské společenstvi
         For Det Europæiske Fællesskab
         Für die Europäische Gemeinschaft
         Euroopa Ühenduse nimel
         Τια τηυ Ευρωπαϊκή Κοιυότητα
         For the European Community
         Pour la Communauté européenne
         Per la Comunità europea
         Eiropas Kopienas vārdā
         Europos bendrijos vardu
         az Európai Közösség részéről
         Għall-Komunità Ewropea
         Voor de Europese Gemeenschap
         W imieniu Wspólnoty Europejskiej
         Pela Comunidade Europeia
         Za Európske spoločenstvo
         za Evropsko skupnost
         Euroopan yhteisön puolesta
         På Europeiska gemenskapens vägnar
         Za Europsku zajednicu

         Za Vladu Republike Hrvatske

   MELLÉKLET
   AZ I. CIKKBEN EMLÍTETT, FOLYAMATBAN LÉVŐ KÖZÖSSÉGI PROGRAMOK LISTÁJA

               —

               A megkülönböztetés elleni küzdelem (2001–2006) (1)

               —

               A társadalmi kirekesztés elleni küzdelem (2002–2006) (2)

               —

               A fogyasztóvédelmi politikát támogató közösségi cselekvések (2004–2007) (3)

               —

               Az oktatás és képzés területén európai szinten tevékenykedő szervezetek fejlesztésére irányuló közösségi cselekvési program (2004–2006) (4)

               —

               Közösségi cselekvési program az aktív európai polgárság előmozdítására (2004–2006) (5)

               —

               Közösségi cselekvés a közegészségügy területén (2003–2008) (6)

               —

               Kultúra 2000 (2000–2006) (7)

               —

               Vám (2003–2007) (8)

               —

               Daphne II. (2004–2008) (9)

               —

               eContent Plus (2004–2008) (10)

               —

               eLearning (2004–2006) (11)

               —

               Erasmus Mundus (2004–2008) (12)

               —

               Fiscalis (2003–2007) (13)

               —

               A nemek közötti esélyegyenlőség (2001–2006) (14)

               —

               Hercule (2004–2006) (15)

               —

               Intelligens Energia – Európa (2003–2006) (16)

               —

               Life (2000–2006) (17)

               —

               Leonardo da Vinci II. (2000–2006) (18)

               —

               Marco Polo (2003–2010) (19)

               —

               Media Plus (20)/Media Training (21) (2001–2006)

               —

               Safer Internet plus (2005–2008) (22)

               —

               6. Kutatási, technológiafejlesztési és demonstrációs keretprogram (2002–2006) (23)

               —

               Socrates II. (2000–2006) (24)

               —

               Ifjúság (2000–2006) (25)

      (1)  Vö. A megkülönböztetés elleni küzdelem közösségi intézkedési programjának (2001-től 2006-ig) létrehozásáról szóló, 2000. november 27-i 2000/750/EK tanácsi határozat (HL L 303., 2000.12.2., 23. o.).

      (2)  Vö. A tagállamok társadalmi kirekesztés elleni küzdelmet szolgáló együttműködése ösztönzésére szolgáló közösségi cselekvési programról szóló, 2001. december 7-i 50/2002/EK európai parlamenti és tanácsi határozat (HL L 10., 2002.1.12., 1. o.).

      (3)  Vö. A 2004–2007. évekre vonatkozóan a fogyasztóvédelmi politikát támogató közösségi cselekvések finanszírozását szolgáló általános keret létrehozásáról szóló, 2003. december 8-i 20/2004/EK európai parlamenti és tanácsi határozat (HL L 5., 2004.1.9., 1. o.).

      (4)  Vö. Az oktatás és képzés területén európai szinten tevékenykedő szervezetek fejlesztésére irányuló közösségi cselekvési program létrehozásáról szóló, 2004. április 21-i 791/2004/EK európai parlamenti és tanácsi határozat (HL L 138., 2004.4.30., 31. o.).

      (5)  Vö. Az aktív európai polgárság (társadalmi részvétel) előmozdítására irányuló közösségi cselekvési program létrehozásáról szóló, 2004. január 26-i 2004/100/EK tanácsi határozat (HL L 30., 2004.2.4., 6. o.).

      (6)  Vö. A közegészségügyre vonatkozó közösségi cselekvési program (2003–2008) elfogadásáról szóló, 2002. szeptember 23-i 1786/2002/EK európai parlamenti és tanácsi határozat (HL L 271., 2002.10.9., 1. o.).

      (7)  Vö. A Kultúra 2000 program létrehozásáról szóló, 2000. február 14-i 508/2000/EK európai parlamenti és tanácsi határozat (HL L 63., 2000.3.10., 1. o.) és a Kultúra 2000 program létrehozásáról szóló 508/2000/EK határozat módosításáról szóló, 2004. március 31-i 626/2004/EK európai parlamenti és tanácsi határozat (HL L 99., 2004.4.3., 3. o.).

      (8)  Vö. A közösségi vámügyi cselekvési program (Vám 2007) elfogadásáról szóló, 2003. február 11-i 253/2003/EK európai parlamenti és tanácsi határozat (HL L 36., 2003.2.12., 1. o.).

      (9)  Vö. A gyermekek, fiatalok és nők elleni erőszak megelőzésére és legyőzésére, valamint az áldozatok és a kockázati tényezőknek kitett csoportok védelmére irányuló közösségi fellépési program (Daphne II. program) (2004–2008) elfogadásáról szóló, 2004. április 21-i 803/2004/EK európai parlamenti és tanácsi határozat (HL L 143., 2004.4.30., 1. o.).

      (10)  Elfogadás folyamatban. Vö. COM(2004) 96 végleges, 2004/0025 (COD).

      (11)  Vö. Az információs és kommunikációs technológia (IKT) európai oktatási és szakképzési rendszerekbe történő hatékony integrálására irányuló többéves (2004–2006) program (eLearning program) elfogadásáról szóló, 2003. december 5-i 2318/2003/EK európai parlamenti és tanácsi határozat (HL L 345., 2003.12.31., 9. o.).

      (12)  Vö. Harmadik országokkal való együttműködés révén a felsőoktatásban a minőség javítására és az interkulturális megértés támogatására irányuló program (Erasmus Mundus) (2004–2008) létrehozásáról szóló, 2003. december 5-i 2317/2003/EK európai parlamenti és tanácsi határozat (HL L 345., 2003.12.31., 1. o.).

      (13)  Vö. A belső piac adózási rendszerei működésének javítását célzó közösségi program (Fiscalis program 2003–2007) elfogadásáról szóló, 2002. december 3-i 2235/2002/EK európai parlamenti és tanácsi határozat (HL L 341., 2002.12.17., 1. o.).

      (14)  Vö. A nemek közötti egyenlőségre vonatkozó közösségi keretstratégiához kapcsolódó cselekvési program (2001–2005) létrehozásáról szóló, 2000. december 20-i 2001/51/EK tanácsi határozat (HL L 17., 2001.1.19., 22. o.).

      (15)  Vö. A közösségi pénzügyi érdekek védelmének területén való tevékenységek támogatására irányuló közösségi cselekvési program (Hercule program) létrehozásáról szóló, 2004. április 21-i 804/2004/EK európai parlamenti és tanácsi határozat (HL L 143., 2004.4.30., 9. o.).

      (16)  Vö. Az energia területén többéves cselekvési program, az „Intelligens Energia – Európa” (2003–2006) elfogadásáról szóló, 2003. június 26-i 1230/2003/EK európai parlamenti és tanácsi határozat (HL L 176., 2003.7.15., 29. o.).

      (17)  Vö. A 1682/2004/EK rendelettel (HL L 308., 2004.10.5., 1. o.) módosított, a környezetvédelmi célú pénzügyi eszközről (LIFE) szóló, 2000. július 17-i 1655/2000/EK európai parlamenti és tanácsi rendelet (HL L 192., 2000.7.28., 1. o.).

      (18)  Vö. A „Leonardo da Vinci” közösségi szakképzési akcióprogram második fázisának elindításáról szóló, 1999. április 26-i 1999/382/EK tanácsi határozat (HL L 146., 1999.6.11., 33. o.).

      (19)  Vö. Az árufuvarozási rendszer környezeti teljesítményjavításának közösségi pénzügyi támogatásáról (Marco Polo program) szóló, 2003. július 22-i 1382/2003/EK európai parlamenti és tanácsi rendelet (HL L 196., 2003.8.2., 1. o.).

      (20)  Vö. Az Európai Parlament és Tanács 846/2004/EK határozatával (HL L 157., 2004.4.30., 4. o.) módosított, az európai audiovizuális alkotások fejlesztését, forgalmazását és promócióját előmozdító program végrehajtásáról (MEDIA Plus – Fejlesztés, forgalmazás és promóció) (2001–2005) szóló, 2000. december 20-i 2000/821/EK tanácsi határozat (HL L 336., 2000.12.30., 82. o.) és annak helyesbítése (HL L 13., 2001.1.17., 34. o.).

      (21)  Vö. A 2004. április 29-i 845/2004/EK európai parlamenti és tanácsi határozattal (HL L 157., 2004.4.30., 1. o.) módosított, 2001. január 19-i 163/2001/EK határozat (HL L 26., 2001.1.27., 1. o.).

      (22)  Elfogadás folyamatban. Vö. COM(2004) 91 végleges, 2004/0023 (COD).

      (23)  Vö. Az Európai Közösségnek az Európai Kutatási Térség létrehozását és az innovációt előmozdító hatodik kutatási, technológiafejlesztési és demonstrációs keretprogramjáról (2002–2006) szóló, 2002. június 27-i 1513/2002/EK európai parlamenti és tanácsi határozat (HL L 232., 2002.8.29., 1. o.).

      (24)  Vö. A „Socrates” közösségi oktatási cselekvési program második szakaszának elindításáról szóló, 2000. január 24-i 253/2000/EK európai parlamenti és tanácsi határozat (HL L 28., 2000.2.3., 1. o.).

      (25)  Vö. Az „Ifjúság” közösségi cselekvési program létrehozásáról szóló, 2000. április 13-i 1031/2000/EK európai parlamenti és tanácsi határozat (HL L 117., 2000.5.18., 1. o.).


title: 2007/659/EK: A Tanács határozata ( 2007. október 9. ) Franciaország részére a tengerentúli megyéiben előállított hagyományos rumra jövedékiadó-kedvezmény alkalmazásának engedélyezéséről és a 2002/166/EK határozat hatályon kívül helyezéséről

text:
               13.10.2007

               HU

               Az Európai Unió Hivatalos Lapja

               L 270/12

      A TANÁCS HATÁROZATA

   (2007. október 9.)
   Franciaország részére a tengerentúli megyéiben előállított „hagyományos” rumra jövedékiadó-kedvezmény alkalmazásának engedélyezéséről és a 2002/166/EK határozat hatályon kívül helyezéséről
   (2007/659/EK)
   AZ EURÓPAI UNIÓ TANÁCSA,
   tekintettel az Európai Közösséget létrehozó szerződésre és különösen annak 299. cikke (2) bekezdésére,
   tekintettel a Bizottság javaslatára,
   tekintettel az Európai Parlament véleményére (1),
   mivel:

               (1)

               A Szerződés 299. cikke (2) bekezdésének értelmében a Szerződés rendelkezéseit alkalmazni kell Franciaország tengerentúli megyéire, az Azori-szigetekre, Madeirára és a Kanári-szigetekre. Figyelembe véve azonban Franciaország tengerentúli megyéi, az Azori-szigetek, Madeira és a Kanári-szigetek gazdasági és társadalmi strukturális helyzetét, amit távoli fekvésük, szigetjellegük, kis méretük, kedvezőtlen domborzati és éghajlati viszonyaik és néhány terméktől való gazdasági függésük súlyosbít, amely tényezők állandósága és együttes hatása súlyosan hátráltatja fejlődésüket, a Tanács a Bizottság javaslata alapján és az Európai Parlamenttel folytatott konzultációt követően minősített többséggel egyedi intézkedéseket fogad el, amelyek célja különösen az, hogy meghatározza a Szerződés – így a közös politikák – alkalmazásának feltételeit ezekben a régiókban. A Tanácsnak ezen intézkedések elfogadásakor figyelembe kell vennie az olyan területeket, mint – többek között – a fiskális politika. A Tanács ezen intézkedéseket a legkülső régiók sajátos jellemzőinek és korlátainak figyelembevételével fogadja el anélkül, hogy veszélyeztetné a közösségi jogrend – így a belső piac és a közös politikák – integritását és koherenciáját.

               (2)

               A Szerződés e rendelkezései alapján a Tanács a francia tengerentúli megyékkel kapcsolatban elfogadta a Franciaország számára a francia tengerentúli megyékben előállított „hagyományos” rumra jövedékiadó-kedvezmény alkalmazása meghosszabbításának engedélyezéséről szóló, 2002. február 18-i 2002/166/EK határozatot (2). A nem a francia tengerentúli megyékből származó hasonló termékekre alkalmazott adómértékhez viszonyítva a kedvezményes adómérték alacsonyabb lehet az alkoholnak az alkohol és az alkoholtartalmú italok jövedékiadó-mértékének közelítéséről szóló, 1992. október 19-i 92/84/EGK tanácsi irányelvben (3) meghatározott jövedéki adó mértékénél, de legfeljebb az alkohol rendes nemzeti jövedékiadó-mértékének 50 %-ával. A Tanács határozatát 2009. december 31-ig kellett alkalmazni, a félidős jelentést pedig legkésőbb 2006 júniusáig kellett benyújtani.

               (3)

               A francia kormány 2005. december 27-én benyújtotta a félidős jelentést, amelyben jelezte, hogy a francia anyaországi piacon forgalmazott hagyományos rumra alkalmazandó adózási szabályok fenntartása elengedhetetlen. Emellett figyelembe véve a rum közösségi piacának alakulását, amely elsősorban a harmadik országokból származó termékeknek kedvez, és tekintettel az ágazat gazdasági és társadalmi fontosságára, illetve a termelési feltételek strukturális jellegére, amelyek csökkentik az ágazat termelékenységét a tengerentúli megyékben, és amelyek megnehezítik termelésének fenntartását a közösségi piacon, Franciaország kérte, hogy az anyaországi piacon forgalmazott hagyományos rumra alkalmazandó adózási szabályokat mennyiség és időtartam tekintetében hosszabbítsák meg.

               (4)

               A tengerentúli megyék gazdasági-társadalmi egyensúlyának biztosítása érdekében elengedhetetlen a cukornád–cukor–rum termékpálya fenntartása. A három leginkább érintett tengerentúli megyében – Réunion, Guadeloupe és Martinique – ugyanis az ágazat éves forgalma meghaladja a 250 000 000 EUR-t, és mintegy 40 000 munkahelyet biztosít, amelyből 22 000 közvetlen munkahely. Fel kell hívni a figyelmet továbbá a cukornádtermesztésnek a környezetvédelemre gyakorolt pozitív hatására a tengerentúli megyékben. A banánágazat mellett ez az egyetlen jelentős exporttevékenységet végző ágazat azokban a régiókban, amelyek kiviteli mennyisége a behozatal alig 7 %-ának felel meg. Ennélfogva – a Szerződés 90. cikkétől való eltéréssel – szükséges és indokolt, hogy Franciaország fenntartsa a tengerentúli megyéiben előállított „hagyományos” rumra vonatkozó jövedékiadó-kedvezményt, annak érdekében, hogy ne kerüljön veszélybe a tengerentúli megyék fejlődése.

               (5)

               A cukorpiac közös szervezésének 2006. februári felülvizsgálata némileg hozzájárul az ágazat jövőjének biztosításához. Így a POSEI-rendszerek keretében (a Tanács 2006. január 30-i 247/2006/EK rendelete az Unió legkülső régiói részére egyedi mezőgazdasági intézkedések megállapításáról (4)) támogatási intézkedések bevezetését tervezik közösségi támogatások, illetve nemzeti támogatások formájában egyaránt, a tengerentúli megyék cukornád–cukor–rum ágazata versenyképességének javítása érdekében. Ezen intézkedések azonban továbbra sem nyújtanak kompenzációt a vámvédelem fokozatos lebontásának ellensúlyozására és nem teszik lehetővé a tengerentúli megyék rumpiaci részesedésének megőrzését.

               (6)

               A helyi piac kis mérete miatt a tengerentúli megyék lepárlóüzemei csak akkor tudják fenntartani tevékenységüket, ha elegendő mértékben jelen tudnak lenni a francia anyaországi piacon, amely az általuk előállított rum legjelentősebb felvevője (az összes több mint 50 %-a).

               (7)

               A közösségi piacon való versenyképtelenséget alapvetően a magas piaci árak okozzák, amelyek a magas önköltségi árakból fakadnak; ezek 2001 óta emelkednek. 2001 óta az előállítási és a munkaerőköltségek egyaránt jelentősen emelkedtek a tengerentúli megyékben. Ezenfelül a tengerentúli megyékben előállított rumoknak meg kell felelniük a közösségi előírásoknak, ami jelentős nem jövedelemtermelő beruházást igényel. 2001 óta a tengerentúli megyékben megvalósított beruházások meghaladták a 45 500 000 EUR-t, amely 47 %-át egyedül a környezetvédelemre fordított beruházások teszik ki. Mivel e beruházások egy részét a strukturális alapokból támogatják, nem ez a helyzet az általuk előidézett működési költségek esetében, amelyek a rum önköltségi árát lepárlóüzemtől függően mintegy 10–15 %-kal emelhetik.

               (8)

               E költségek 2001 óta összességükben jelentősen megemelkedtek, és ez a tengerentúli megyék vállalkozásait nehéz pénzügyi helyzetbe hozza. Az ágazat hosszú távú fenntartását biztosító egyetlen megoldás az, ha e költségeket a termelés mennyiségének növelésével egyenlítik ki.

               (9)

               2002 óta a közösségi piacra irányuló összes kiviteli mennyiség 12 %-kal, 176 791 hl tiszta alkoholról 155 559 hl tiszta alkoholra csökkent. Egyedül a francia anyaországi piacnak köszönhető – ahol a tengerentúli megyékben előállított rum egyedi adózási rend tárgyát képezi, amely részben kompenzálja a magas önköltségi árat –, hogy a tengerentúli megyékben a rumágazat fennmaradhatott. Mivel a tengerentúli megyék cukor–cukornád–rum termékpályája tevékenységének megőrzése érdekében támogatni kell az e megyékben előállított hagyományos rum versenyképességét a francia anyaország piacán, felül kell vizsgálni a tengerentúli megyékből származó azon hagyományos rum mennyiségét, amely e piacon történő forgalmazása során kedvezményes jövedéki adóban részesülhet.

               (10)

               Az e határozattal engedélyezett adókedvezmény nem lépi túl a hagyományos rum előállítói által viselt magas költségek kompenzálásához szükséges mértéket.

               (11)

               Annak biztosítása érdekében, hogy e határozat ne veszélyeztesse a belső piac integritását, az ezen intézkedés előnyeiből részesülő, tengerentúli megyékből származó rum mennyisége – amint korábban – nem haladhatja meg az elmúlt években a különböző piaci források esetében regisztrált kereskedelmi forgalom mennyiségét.

               (12)

               Tekintettel arra, hogy meg kell teremteni a jogbiztonságot a cukornád–cukor–rum ágazat gazdasági szereplői számára, és tekintettel a berendezések és az épületek amortizációs idejére, és az ágazatra vonatkozó más közösségi szabályokkal való összhang érdekében a szóban forgó eltérést 2012 végéig biztosítani kell.

               (13)

               Ezen időtartam engedélyezésének feltételeként azonban félidős jelentést kell készíteni, amely alapján a Bizottság értékelheti, hogy továbbra is fennállnak-e az adóügyi eltérés indokai, és – adott esetben – megvizsgálhatja, hogy a rum közösségi piaca alakulásának fényében szükség van-e az érintett időtartam vagy mennyiség felülvizsgálatára.

               (14)

               A 2002/166/EK határozatot új határozattal fel kell váltani.

               (15)

               E határozat nem sérti a Szerződés 87. és 88 cikkének lehetséges alkalmazását,

         ELFOGADTA EZT A HATÁROZATOT:
   1. cikk
   A Szerződés 90. cikkétől eltérve engedélyezni kell Franciaország részére a 92/84/EGK irányelv 3. cikkében alkoholra meghatározott teljes adómértéknél alacsonyabb jövedéki adó alkalmazását a francia anyaország területén a francia tengerentúli megyékben előállított „hagyományos” rumra.
   2. cikk
   Az 1. cikkben említett eltérés a szeszes italok meghatározására, megnevezésére és kiszerelésére vonatkozó általános szabályok megállapításáról szóló, 1989. május 29-i 1576/89/EGK tanácsi rendelet (5) 1. cikke (4) bekezdésének a) pontjában meghatározott, és a tengerentúli megyékben az előállítás helyén betakarított cukornádból előállított rumra korlátozódik, amelynek az etil- és metil-alkoholtól eltérő illóanyag-tartalma legalább 225 g/hl tiszta alkohol, minimális alkoholtartalma pedig legalább 40 % (V/V).
   3. cikk
   (1)   A 2. cikkben említett termékre alkalmazandó kedvezményes jövedékiadó 108 000 hl tiszta alkohol kontingensre korlátozódik.
   (2)   A kedvezményes adómérték legfeljebb az alkohol rendes nemzeti jövedékiadó-mértékének 50 %-ával alacsonyabb lehet az alkoholnak a 92/84/EGK irányelvben meghatározott jövedéki adó mértékénél.
   4. cikk
   Franciaországnak legkésőbb 2010. június 30-ig jelentést kell benyújtania a Bizottsághoz, amely alapján ez utóbbi fel tudja mérni, hogy továbbra is fennállnak-e a kedvezményes adómérték engedélyezésének indokai, és adott esetben, a piac alakulására tekintettel, szükség van-e a kontingens kiigazítására.
   5. cikk
   E határozatot 2007. január 1-jétől2012. december 31-ig kell alkalmazni.
   6. cikk
   (1)   A 2002/166/EK határozat hatályát veszti.
   (2)   A hatályon kívül helyezett határozatra tett hivatkozásokat az e határozatra történő hivatkozásokként kell értelmezni.
   7. cikk
   Ennek a határozatnak a Francia Köztársaság a címzettje.

      Kelt Luxembourgban, 2007. október 9-én.

            a Tanács részéről

            az elnök

         F. TEIXEIRA DOS SANTOS

      (1)  2007. szeptember 25-i vélemény (a Hivatalos Lapban még nem tették közzé).

      (2)  HL L 55., 2002.2.26., 33. o.

      (3)  HL L 316., 1992.10.31., 29. o.

      (4)  HL L 42., 2006.2.14., 1. o. A 2013/2006/EK rendelettel (HL L 384., 2006.12.29., 13. o.) módosított rendelet.

      (5)  HL L 160., 1989.6.12., 1. o. A legutóbb a 2005-ös csatlakozási okmánnyal módosított rendelet.


title: 2013/37/EU: A Tanács határozata ( 2013. január 14. ) a Tanács eljárási szabályzatának módosításáról

text:
               19.1.2013

               HU

               Az Európai Unió Hivatalos Lapja

               L 16/16

         A TANÁCS HATÁROZATA
   (2013. január 14.)
   a Tanács eljárási szabályzatának módosításáról
   (2013/37/EU)
   AZ EURÓPAI UNIÓ TANÁCSA,
   tekintettel az Európai Unióról szóló szerződésre,
   tekintettel az Európai Unió működéséről szóló szerződésre,
   tekintettel a Tanács eljárási szabályzata (1) III. melléklete 2. cikkének (2) bekezdésére,
   mivel:

               (1)

               A Szerződésekhez csatolt, az átmeneti rendelkezésekről szóló (36.) jegyzőkönyv 3. cikke (3) bekezdésének első és negyedik albekezdése előírja, hogy 2014. október 31-ig, amennyiben a Tanácsnak valamely jogi aktusát minősített többséggel kell elfogadnia, és amennyiben a Tanács egy tagja azt kéri, meg kell vizsgálni, hogy a minősített többséget adó tagállamok képviselik-e az Unió népességének legalább 62 %-át.

               (2)

               E százalékos arányt a Tanács eljárási szabályzata (a továbbiakban: az eljárási szabályzat) III. mellékletének 1. cikkében foglalt össznépességi adatok szerint számolják.

               (3)

               Az eljárási szabályzat III. melléklete 2. cikkének (2) bekezdése előírja, hogy a Tanács minden évben január 1-jei hatállyal az Európai Unió Statisztikai Hivatalának az előző év szeptember 30-án rendelkezésére álló adatoknak megfelelően kiigazítja az említett melléklet 1. cikkében szereplő számadatokat.

               (4)

               A 2013. évre vonatkozóan az eljárási szabályzatot ennek megfelelően ki kell igazítani,

         ELFOGADTA EZT A HATÁROZATOT:
   1. cikk
   Az eljárási szabályzat III. melléklete 1. cikkének helyébe a következő szöveg lép:

      „1. cikk
      Az EUSZ 16. cikke (5) bekezdésének és a szerződésekhez csatolt, átmeneti intézkedésekről szóló (36.) jegyzőkönyv 3. cikke (3) és (4) bekezdésének az alkalmazásához az egyes tagállamoknak a 2013. január 1-jétől2013. december 31-ig tartó időszakra vonatkozó össznépességi adatai a következők:

                  Tagállam

                  Népesség
                  (× 1 000)

                  Németország

                  81 843,7

                  Franciaország

                  65 397,9

                  Egyesült Királyság

                  62 989,6

                  Olaszország

                  60 820,8

                  Spanyolország

                  46 196,3

                  Lengyelország

                  38 538,4

                  Románia

                  21 355,8

                  Hollandia

                  16 730,3

                  Görögország

                  11 290,9

                  Belgium

                  11 041,3

                  Portugália

                  10 541,8

                  Cseh Köztársaság

                  10 505,4

                  Magyarország

                  9 957,7

                  Svédország

                  9 482,9

                  Ausztria

                  8 443,0

                  Bulgária

                  7 327,2

                  Dánia

                  5 580,5

                  Szlovákia

                  5 404,3

                  Finnország

                  5 401,3

                  Írország

                  4 582,8

                  Litvánia

                  3 007,8

                  Szlovénia

                  2 055,5

                  Lettország

                  2 041,8

                  Észtország

                  1 339,7

                  Ciprus

                  862,0

                  Luxemburg

                  524,9

                  Málta

                  416,1

                  Összesen

                  503 679,7

                  küszöbérték (62 %)

                  312 281,4”

   2. cikk
   Ez a határozat az Európai Unió Hivatalos Lapjában való kihirdetésének napján lép hatályba.
   Ezt a határozatot 2013. január 1-jétől kell alkalmazni.

      Kelt Brüsszelben, 2013. január 14-én.

            a Tanács részéről

            az elnök

         E. GILMORE

      (1)  A Tanács 2009. december 1-jei 2009/937/EU határozata a Tanács eljárási szabályzatának elfogadásáról (HL L 325., 2009.12.11., 35. o.).


title: A Tanács 2005/447/KKBP határozata (2005. március 14.) az Európai Unió és az Argentin Köztársaság között az Argentin Köztársaságnak az Európai Unió boszniai és hercegovinai katonai válságkezelési műveletében történő részvételéről szóló megállapodás megkötéséről (Althea-művelet)

text:
               18.6.2005

               HU

               Az Európai Unió Hivatalos Lapja

               L 156/21

         A TANÁCS 2005/447/KKBP HATÁROZATA
   (2005. március 14.)
   az Európai Unió és az Argentin Köztársaság között az Argentin Köztársaságnak az Európai Unió boszniai és hercegovinai katonai válságkezelési műveletében történő részvételéről szóló megállapodás megkötéséről (Althea-művelet)
   AZ EURÓPAI UNIÓ TANÁCSA,
   tekintettel az Európai Unióról szóló szerződésre és különösen annak 24. cikkére,
   tekintettel az elnökség ajánlására,
   mivel:

               (1)

               A Tanács 2004. július 12-én elfogadta az Európai Unió boszniai és hercegovinai katonai műveletéről szóló 2004/570/KKBP együttes fellépést (1).

               (2)

               Az együttes fellépés 11. cikke (3) bekezdésében foglaltaknak megfelelően a harmadik államok részvételére vonatkozó részletes szabályok az Európai Unióról szóló szerződés 24. cikke szerint megállapodás tárgyát képezik.

               (3)

               A Tanács 2004. szeptember 13-i felhatalmazását követően az elnökség a főtitkár/főképviselő támogatásával tárgyalásokat folytatott az Európai Unió és az Argentin Köztársaság között az Argentin Köztársaságnak az Európai Unió boszniai és hercegovinai katonai válságkezelési műveletében (Althea művelet) történő részvételéről szóló megállapodás megkötéséről.

               (4)

               A megállapodást jóvá kell hagyni,

         A KÖVETKEZŐKÉPPEN HATÁROZOTT:
   1. cikk
   Az Európai Unió és az Argentin Köztársaság között az Argentin Köztársaságnak az Európai Unió boszniai és hercegovinai katonai válságkezelési műveletében (Althea művelet) történő részvételéről szóló megállapodást az Európai Unió nevében a Tanács jóváhagyja.
   A megállapodás szövege e határozat mellékletét képezi.
   2. cikk
   A Tanács elnöke felhatalmazást kap, hogy kijelölje a megállapodásnak az Európai Uniót jogilag kötelező aláírására jogosult személyt.
   3. cikk
   Ez a határozat az elfogadásának napján lép hatályba.
   4. cikk
   Ezt a határozatot az Európai Unió Hivatalos Lapjában ki kell hirdetni.

      Kelt Brüsszelben, 2005. március 14-én.

            a Tanács részéről

            az elnök

         F. BODEN

      (1)  HL L 252., 2004.7.28., 10. o.
   FORDÍTÁS
   MEGÁLLAPODÁS
   az Európai Unió és az Argentin Köztársaság között az Argentin Köztársaságnak az Európai Unió boszniai és hercegovinai katonai válságkezelési műveletében történő részvételéről (Althea művelet)
   AZ EURÓPAI UNIÓ (EU),
   egyrészről, és
   AZ ARGENTIN KÖZTÁRSASÁG,
   másrészről,
   a továbbiakban: „a felek”,
   FIGYELEMBE VÉVE:

               —

               az Európai Unió boszniai és hercegovinai katonai műveletéről szóló, 2004. július 12-i 2004/570/KKBP (1) együttes fellépésének a Tanács általi elfogadását,

               —

               az Argentin Köztársaság felkérését az EU által vezetett műveletben való részvételre,

               —

               a haderő létrehozásának sikeres befejezését, valamint az EU műveleti parancsnok és az EU katonai Bizottság ajánlását az Argentin Köztársaság haderőinek az EU által irányított műveletben való részvételével kapcsolatos megállapodásra vonatkozóan,

               —

               az Argentin Köztársaságnak az Európai Unió boszniai és hercegovinai katonai műveletéhez való hozzájárulása elfogadásáról szóló, 2004. szeptember 21-i BiH/1/2004 politikai és biztonsági bizottsági határozatot (2),

               —

               az Európai Uniónak Bosznia és Hercegovinában folytatott katonai művelete tekintetében a hozzájáruló felek bizottságának létrehozásáról szóló, 2004. szeptember 29-i BiH/3/2004 politikai és biztonsági bizottsági határozatot (3),

         A KÖVETKEZŐKBEN ÁLLAPODTAK MEG:
   1. cikk
   Részvétel a műveletben
   (1)   Az Argentin Köztársaság e megállapodás rendelkezéseivel és bármely szükséges végrehajtási rendelkezéssel összhangban csatlakozik az EU boszniai és hercegovinai katonai műveletéről szóló, 2004. július 12-i 2004/570/KKBP együttes fellépéshez, valamint bármely olyan együttes fellépéshez vagy határozathoz, amelynek elfogadásával az Európai Unió Tanácsa az EU katonai válságkezelési művelet kiterjesztéséről határoz.
   (2)   Az Argentin Köztársaságnak az EU válságkezelési művelethez való hozzájárulása nem érinti az Európai Unió döntéshozatali autonómiáját.
   (3)   Az Argentin Köztársaság biztosítja, hogy az EU katonai válságkezelési műveletben részt vevő hadereje és állománya a misszióját a következőkkel összhangban teljesíti:

               —

               a 2004/570/KKBP együttes fellépés és annak lehetséges további módosításai,

               —

               a műveleti terv,

               —

               végrehajtási intézkedések.

         (4)   Az Argentin Köztársaság által a művelethez biztosított haderő és állomány a megbízatását kizárólag az EU katonai válságkezelési művelet érdekeinek szem előtt tartásával végzi, és ezen érdekeknek megfelelő magatartást tanúsít.
   (5)   Az Argentin Köztársaság bármely, a műveletben való részvételében bekövetkező változásról kellő időben tájékoztatja az EU műveleti parancsnokot.
   2. cikk
   Haderők jogállása
   (1)   Az Argentin Köztársaság részéről az EU katonai válságkezelési művelethez biztosított haderő és állomány jogállására az Európai Unió és a fogadó ország között megállapodott, a haderők jogállásáról szóló rendelkezéseket kell – amennyiben van ilyen – alkalmazni.
   (2)   A Bosznia és Hercegovina területén kívül található parancsnokságokhoz vagy parancsnoki elemekhez biztosított haderők és állomány jogállására az érintett parancsnokságok és a parancsnoki elemeket, valamint az Argentin Köztársaság közötti megállapodásokat kell alkalmazni.
   (3)   Az (1) bekezdésében említett, a haderők jogállásáról szóló rendelkezések sérelme nélkül az Argentin Köztársaság hatáskört gyakorol az EU katonai válságkezelési műveletben részt vevő haderejét és állományát illetően.
   (4)   Az Argentin Köztársaság felel az EU katonai válságkezelési műveletben való részvétellel kapcsolatos bármely, a saját haderejének és állományának bármely tagjától érkező vagy vele kapcsolatos követelés kielégítéséért. Az Argentin Köztársaság felel a hadereje és állománya bármely tagja ellen irányuló – különösen jogi vagy fegyelmi – eljárások megindításáért, saját törvényeivel és rendelkezéseivel összhangban.
   (5)   Az Argentin Köztársaság vállalja, hogy e megállapodás aláírásakor nyilatkozatot tesz arra vonatkozóan, hogy az EU katonai válságkezelési műveletben részt vevő bármely állam elleni igényekről lemond.
   (6)   Az Európai Unió vállalja annak biztosítását, hogy ezen megállapodás aláírásakor a tagállamok nyilatkozatot tesznek az igényekről való lemondásra vonatkozólag az Argentin Köztársaságnak az EU katonai válságkezelési műveletben való részvételét illetően.
   3. cikk
   Minősített információ
   (1)   Az Argentin Köztársaság megteszi a szükséges intézkedéseket annak biztosítása érdekében, hogy az EU minősített információ az Európai Unió Tanácsának a 2001. március 19-i 2001/264/EK tanácsi határozatban (4) foglalt biztonsági szabályainak és az illetékes hatóságok – ideértve az EU műveleti parancsnokot – által kibocsátott további iránymutatásoknak megfelelő védelemben részesüljön.
   (2)   Amennyiben az EU és az Argentin Köztársaság között megállapodás jön létre a minősített információ cseréjére vonatkozó biztonsági eljárásokat illetően, úgy a megállapodás rendelkezéseit az EU katonai válságkezelési művelettel összefüggésben is alkalmazni kell.
   4. cikk
   A parancsnoklás rendje
   (1)   Az EU katonai válságkezelési műveletben részt vevő haderő és állomány egésze teljes mértékben saját nemzeti hatóságának parancsnoksága alatt áll.
   (2)   A nemzeti hatóságok a haderejük és állományuk műveleti és harcászati parancsnokságát és/vagy ellenőrzését átruházzák az EU műveleti parancsnokra. Az EU műveleti parancsnok jogosult hatáskörét átruházni.
   (3)   Az Argentin Köztársaságot a művelet napi irányításának terén ugyanolyan jogok illetik meg és ugyanolyan kötelezettségek terhelik, mint az Európai Uniónak a műveletben részt vevő tagállamait.
   (4)   Az EU műveleti parancsnok, az Argentin Köztársasággal folytatott tárgyalásokat követően, bármikor kérheti az Argentin Köztársaság hozzájárulásának visszavonását.
   (5)   Az Argentin Köztársaság saját nemzeti kontingensének az EU katonai válságkezelési műveletben való képviseletére katonai főképviselőt (SMR) nevez ki. A katonai főképviselő konzultál az EU haderőparancsnokával a műveletet érintő valamennyi kérdésben, továbbá felel a kontingens fegyelméért.
   5. cikk
   Pénzügyi szempontok
   (1)   Az Argentin Köztársaság viseli a műveletben való részvételével kapcsolatos valamennyi költséget, azon költségek kivételével, amelyek az e megállapodás 1. cikke (1) bekezdésében említett jogi eszközök, valamint a katonai vagy védelmi vonatkozású EU műveletek közös költségeinek finanszírozását szolgáló mechanizmus létrehozásáról szóló, 2004. február 23-i 2004/197/KKBP tanácsi határozat (5) értelmében közös finanszírozásban részesülnek.
   (2)   A művelet végrehajtásának helyszínéül szolgáló állam(ok)ból származó természetes vagy jogi személyek halála, sérülése, vesztesége vagy kára esetén az Argentin Köztársaság – felelőssége megállapítása esetén – kártérítést fizet e megállapodás 2. cikke (1) bekezdésében említett, a haderők jogállására vonatkozó rendelkezésekben – amennyiben ilyen létezik – meghatározott feltételek szerint.
   6. cikk
   A megállapodás végrehajtására vonatkozó rendelkezések
   Az e megállapodás végrehajtása során szükséges bármely technikai és igazgatási megállapodás az Európai Unió Tanácsa főtitkára/közös kül- és biztonságpolitika főképviselője és az Argentin Köztársaság megfelelő hatóságai között jön létre.
   7. cikk
   A szerződéses kötelezettségek nem teljesítése
   Amennyiben az egyik fél nem teljesíti az előző cikkekben meghatározott kötelességeit, úgy a másik fél ezt a megállapodást egy hónappal korábban megküldött előzetes értesítéssel felmondhatja.
   8. cikk
   A jogviták rendezése
   Az e megállapodás értelmezésével vagy alkalmazásával kapcsolatos vitákat a felek egymás között diplomáciai úton rendezik.
   9. cikk
   Hatálybalépés
   (1)   Ez a megállapodás az aláírás napján lép hatályba.
   (2)   Ez a megállapodás az Argentin Köztársaságnak a művelethez való hozzájárulása idejére marad hatályban.

      Kelt Brüsszelben, 2005. június 9-én, angol nyelven, négy példányban.

            az Európai Unió részéről

            az Argentin Köztársaság részéről

      (1)  HL L 252., 2004.7.28., 10. o.

      (2)  HL L 324., 2004.10.27., 20. o.

      (3)  HL L 325., 2004.10.28., 64. o. A BiH/5/2004 határozattal (HL L 357., 2004.12.2., 39. o.) módosított határozat.

      (4)  HL L 101., 2001.4.11., 1. o. A legutóbb a 2004/194/EK határozattal (HL L 63., 2004.2.28., 48. o.) módosított határozat.

      (5)  HL L 63., 2004.2.28., 68. o.

   A 2. cikk (5) és (6) bekezdésében említett
   NYILATKOZATOK
   Az EU tagállamok nyilatkozata:
   „Az Európai Unió boszniai és hercegovinai katonai műveletről szóló, 2004. július 12-i 2004/570/KKBP EU együttes fellépést alkalmazó EU tagállamok, a belső jogrendjük által megengedett mértékben, lehetőség szerint igyekeznek lemondani az Argentin Köztársasággal szemben – saját állományuk tagjának sérülése, halála vagy a tulajdonukat képező és az EU válságkezelési művelet által használt bármely vagyontárgyat ért kár vagy veszteség kapcsán – felmerült igényekről, amennyiben az ilyen sérülést, halált, kárt vagy veszteséget:

               —

               az állománynak az Argentin Köztársaságból származó tagja az EU válságkezelési művelettel kapcsolatos hivatali kötelessége teljesítése során okozta, kivéve a súlyos gondatlanság vagy szándékos kötelezettségszegés esetét, vagy

               —

               bármely, az Argentin Köztársaság tulajdonát képező vagyontárgy használata okozta, amennyiben a vagyontárgyat a művelettel kapcsolatban használták, kivéve az ezen vagyontárgyat használó EU válságkezelési művelet állománya az Argentin Köztársaságból származó tagjának súlyos gondatlansága vagy szándékos kötelezettségszegése esetét.”.

         Az Argentin Köztársaság nyilatkozata:
   „Az Európai Unió boszniai és hercegovinai katonai műveletről szóló, 2004. július 12-i 2004/570/KKBP EU együttes fellépést alkalmazó Argentin Köztársaság, a belső jogrendje által megengedett mértékben, lehetőség szerint igyekszik lemondani az EU válságkezelési műveletben részt vevő bármely más állammal szemben – saját állománya tagjának sérülése, halála vagy a saját tulajdonát képező és az EU válságkezelési művelet által használt bármely vagyontárgyat ért kár vagy veszteség kapcsán – felmerült igényekről, amennyiben az ilyen sérülést, halált, kárt vagy veszteséget:

               —

               az állomány tagja hivatali kötelessége teljesítése során, az EU válságkezelési művelettel kapcsolatban okozta, kivéve a súlyos gondatlanság vagy szándékos kötelezettségszegés esetét, vagy

               —

               bármely, az EU válságkezelési műveletben részt vevő államok tulajdonában lévő vagyontárgy használata okozta, amennyiben a vagyontárgyat a művelettel kapcsolatban használták, kivéve az ezen vagyontárgyat használó EU válságkezelési művelet állományának súlyos gondatlansága vagy szándékos kötelességszegése esetét.”.


title: A Tanács (EU) 2015/334 határozata ( 2015. március 2. ) az Európai Unió tagállamai kormányainak a Tanács keretében ülésező képviselői között az AKCS–EU partnerségi megállapodással összhangban a 2014–2020 közötti időszakra vonatkozó többéves pénzügyi keret értelmében nyújtandó európai uniós támogatás finanszírozásáról, valamint az Európai Unió működéséről szóló szerződés negyedik részének hatálya alá tartozó tengerentúli országok és területek számára nyújtandó pénzügyi támogatás elosztásáról szóló belső megállapodás módosításáról

text:
               3.3.2015

               HU

               Az Európai Unió Hivatalos Lapja

               L 58/75

         A TANÁCS (EU) 2015/334 HATÁROZATA
   (2015. március 2.)
   az Európai Unió tagállamai kormányainak a Tanács keretében ülésező képviselői között az AKCS–EU partnerségi megállapodással összhangban a 2014–2020 közötti időszakra vonatkozó többéves pénzügyi keret értelmében nyújtandó európai uniós támogatás finanszírozásáról, valamint az Európai Unió működéséről szóló szerződés negyedik részének hatálya alá tartozó tengerentúli országok és területek számára nyújtandó pénzügyi támogatás elosztásáról szóló belső megállapodás módosításáról
   AZ EURÓPAI UNIÓ TANÁCSA,
   tekintettel az Európai Unióról szóló szerződésre
   tekintettel az Európai Unió működéséről szóló szerződésre,
   tekintettel az egyrészről az afrikai, karibi és csendes-óceáni államok (a továbbiakban: AKCS-államok), másrészről az Európai Közösség és tagállamai között létrejött, 2000. június 23-án Cotonouban aláírt partnerségi megállapodásra,
   tekintettel az Európai Unió tagállamai kormányainak a Tanács keretében ülésező képviselői között az AKCS–EU partnerségi megállapodással összhangban a 2014–2020 közötti időszakra vonatkozó többéves pénzügyi keret értelmében nyújtandó európai uniós támogatás finanszírozásáról, valamint az Európai Unió működéséről szóló szerződés negyedik részének hatálya alá tartozó tengerentúli országok és területek számára nyújtandó pénzügyi támogatás elosztásáról szóló belső megállapodásra (a továbbiakban: a belső megállapodás) (1) és különösen annak 1. cikke (7) bekezdésére és 8. cikke (4) bekezdésére,
   tekintettel a Horvát Köztársaság csatlakozásáról szóló okmányra, és különösen az Európai Fejlesztési Alapról szóló C. együttes nyilatkozatra,
   tekintettel az Európai Bizottság javaslatára,
   mivel:

               (1)

               A Horvátország csatlakozásáról szóló okmányhoz mellékelt C. együttes nyilatkozattal összhangban Horvátországország az Unióhoz való csatlakozását követően, valamint az új, többéves pénzügyi együttműködési keret hatálybalépésével csatlakozik az Európai Fejlesztési Alaphoz, és a csatlakozás időpontját követő második naptári év január 1-jétől hozzájárul ahhoz.

               (2)

               A Horvát Köztársaság 2013. július 1-jén csatlakozott az Európai Unióhoz.

               (3)

               A belső megállapodás 1. cikkének (7) bekezdésével összhangban az 1. cikk (2) bekezdésének a) pontjában említett hozzájárulások – amelyek Horvátország esetében jelenleg csak becsült összegek – elosztását tanácsi határozattal kell módosítani, amennyiben új tagállam csatlakozik az Unióhoz.

               (4)

               A belső megállapodás 8. cikkének (4) bekezdésével összhangban, az említett megállapodás 8. cikke (2) bekezdésében említett súlyozást – amelyek Horvátország esetében jelenleg csak becsült szavazatok –, valamint a belső megállapodás 8. cikkének (3) bekezdésében említett minősített többséget tanácsi határozattal kell módosítani, amennyiben új tagállam csatlakozik az Unióhoz.

               (5)

               A hozzájárulásokat és a súlyozást meg kell erősíteni,

         ELFOGADTA EZT A HATÁROZATOT:
   1. cikk
   E határozat megerősíti Horvátországnak a tizenegyedik Európai Fejlesztési Alapban lévő, a belső megállapodás 1. cikke (2) bekezdésének a) pontjában meghatározott hozzájárulási kulcsát és a hozzájárulás összegét, valamint az Európai Fejlesztési Alap Bizottságán belüli, a belső megállapodás 8. cikkének (2) bekezdésében meghatározott súlyozását.
   2. cikk
   A belső megállapodás a következőképpen módosul:

               (1)

               Az 1. cikk (2) bekezdésének a) pontjában a táblázat Horvátországra vonatkozó sorában a „Horvátország” szót követően feltüntetett kerek zárójelet és csillagot, valamint a táblázat végén található lábjegyzetben a „(*) becsült összeg” kifejezést el kell hagyni.

               (2)

               A 8. cikk (2) bekezdésében található táblázatból el kell hagyni az alábbiakat:

                           a)

                           a „Horvátország” szót követően feltüntetett kerek zárójelet és csillagot, valamint ugyanazon sor második oszlopában a szögletes zárójelet;

                           b)

                           a lábjegyzetben a „(*) becsült szavazat” kifejezés;

                           c)

                           az „EU27 összesen”, „998” sort;

                           d)

                           az „EU28 összesen (*)” „[1 000]” sorban feltüntetett kerek és szögletes zárójeleket, valamint a csillagot.

               (3)

               A 8. cikk (3) bekezdésének helyébe a következő szöveg lép:
               „3.   Az EFA-bizottság az 1 000 szavazatból 721 szavazatos minősített többséggel jár el, amelyben legalább 15 tagállam igen szavazatát fejezi ki. A blokkoló kisebbség 280 szavazatból áll.”.
         3. cikk
   Ez a határozat az elfogadását követő napon lép hatályba.

      Kelt Brüsszelben, 2015. március 2-án.

            a Tanács részéről

            az elnök

         D. REIZNIECE-OZOLA

      (1)  HL L 210., 2013.8.6., 1. o.


title: 2008/50/EK: A Bizottság határozata ( 2007. december 13. ) az Aarhusi Egyezményről szóló 1367/2006/EK európai parlamenti és tanácsi rendeletnek az igazgatási aktusok belső felülvizsgálata iránti kérelmek tekintetében történő alkalmazására vonatkozó részletes szabályok megállapításáról

text:
               16.1.2008

               HU

               Az Európai Unió Hivatalos Lapja

               L 13/24

      A BIZOTTSÁG HATÁROZATA

   (2007. december 13.)
   az Aarhusi Egyezményről szóló 1367/2006/EK európai parlamenti és tanácsi rendeletnek az igazgatási aktusok belső felülvizsgálata iránti kérelmek tekintetében történő alkalmazására vonatkozó részletes szabályok megállapításáról
   (2008/50/EK)
   AZ EURÓPAI KÖZÖSSÉGEK BIZOTTSÁGA,
   tekintettel az Európai Közösséget létrehozó szerződésre,
   tekintettel a környezeti ügyekben az információhoz való hozzáférésről, a nyilvánosságnak a döntéshozatalban történő részvételéről és az igazságszolgáltatáshoz való jog biztosításáról szóló Aarhusi Egyezmény rendelkezéseinek a közösségi intézményekre és szervekre való alkalmazásáról szóló, 2006. szeptember 6-i 1367/2006/EK európai parlamenti és tanácsi rendeletre (1) és különösen annak 11. cikke (2) bekezdésére,
   mivel:

               (1)

               Az 1367/2006/EK rendelet előírja az Aarhusi Egyezmény rendelkezéseinek a közösségi intézményekre és szervekre való alkalmazását.

               (2)

               Az említett rendelet IV. címe rendelkezik az igazgatási aktusok és mulasztások belső felülvizsgálatáról, amelynek az alkalmazásához a kérelmek tartalmára és benyújtásuk módjára vonatkozó részletes szabályokra van szükség.

               (3)

               Az 1367/2006/EK rendelet 11. cikkének (1) bekezdése meghatározza a nem kormányzati szervezetek a 10. cikkel összhangban lévő belső felülvizsgálat iránti kérelem benyújtására való jogosultságának közösségi szintű feltételeit, amelyek átlátható és következetes alkalmazásának biztosításához részletes szabályokra van szükség a kérelmekkel együtt benyújtandó igazoló okmányokkal, a kérelmekre adandó válasz határidejének kiszámításával és a közösségi intézmények és szervek együttműködésével kapcsolatban.

               (4)

               Az 1367/2006/EK rendelet 11. cikkének következetes alkalmazása érdekében ez a határozat 2007. június 28-tól alkalmazandó,

         A KÖVETKEZŐKÉPPEN HATÁROZOTT:
   I.   FEJEZET
   1. cikk
   A belső felülvizsgálat iránti kérelem tartalma
   Az 1367/2006/EK rendelet 10. cikkében említett igazgatási aktus vagy mulasztás belső felülvizsgálata iránti kérelmet benyújtó bármely nem kormányzati szervezet:

               1.

               meghatározza a felülvizsgálni kívánt igazgatási aktust vagy feltételezett igazgatási mulasztást, valamint a környezetvédelmi jog azon rendelkezéseit, amelyeket véleménye szerint nem tartottak be;

               2.

               közli a kérelem okait;

               3.

               benyújtja az okokat alátámasztó vonatkozó információkat és dokumentációt;

               4.

               megadja annak a személynek a nevét és elérhetőségét, akit felhatalmaztak arra, hogy a nem kormányzati szervezetet harmadik felekkel szemben a szóban forgó ügyben a belső felülvizsgálat iránti kérelem benyújtása céljából képviselje;

               5.

               bizonyítékot szolgáltat arról, hogy a 3. cikkel összhangban jogosult kérelem benyújtására.

         2. cikk
   Kérelmek benyújtása
   Igazgatási aktus vagy igazgatási mulasztás belső felülvizsgálata iránti kérelmeket postán, faxon vagy e-mailben kell elküldeni az érintett közösségi intézmény vagy szerv által e célból kijelölt személy(ek)nek vagy osztály(ok)nak.
   Az adott személy(ek) vagy osztály(ok) elérhetőségéről minden megfelelő módon tájékoztatni kell a nyilvánosságot.
   II.   FEJEZET
   3. cikk
   A nem kormányzati szervezetek belső felülvizsgálat kérelmezésére való jogosultságának feltételei
   (1)   Az 1367/2006/EK rendelet 10. cikkében említett igazgatási aktus vagy mulasztás belső felülvizsgálata iránti kérelmet benyújtó bármely nem kormányzati szervezet az e határozat mellékletében felsorolt dokumentumokkal bizonyítja, hogy megfelel a rendelet 11. cikkének (1) bekezdésében meghatározott feltételeknek.
   Ha a dokumentumok bármelyike a nem kormányzati szervezeten kívül álló okokból nem nyújtható be, az érintett szervezet más egyenértékű dokumentációt is bemutathat bizonyítékként.
   (2)   Ha a melléklet 1., 2. és 3. pontjában említett dokumentumok egyikéből sem derül ki egyértelműen, hogy a belső felülvizsgálat iránti kérelem tárgya a nem kormányzati szervezet céljai és tevékenysége körébe tartozik, a szervezetnek a feltétel teljesülését bizonyító egyéb dokumentációt kell benyújtania.
   (3)   Ha a melléklet 1., 2. és 3. pontjában említett dokumentumok egyikéből sem derül ki egyértelműen, hogy a nem kormányzati szervezet független és nonprofit, az érintett szervezetnek erre vonatkozóan a nem kormányzati szervezeten belül arra felhatalmazott személy által aláírt nyilatkozatot kell benyújtania.
   4. cikk
   A nem kormányzati szervezetek belső felülvizsgálat kérelmezésére való jogosultságának értékelése
   (1)   Az e határozat 1. és 3. cikkével összhangban benyújtott információ értékelése révén az érintett közösségi intézmény vagy szerv megbizonyosodik arról, hogy a nem kormányzati szervezet teljesíti az 1367/2006/EK rendelet 11. cikkének (1) bekezdésében meghatározott feltételeket.
   (2)   Ha az említett információ alapján az érintett közösségi intézmény vagy szerv nem tudja teljes mértékben felmérni, hogy a nem kormányzati szervezet teljesíti-e az 1367/2006/EK rendelet 11. cikkének (1) bekezdésében meghatározott feltételeket, akkor további dokumentáció vagy információ benyújtását kéri a szervezettől az érintett közösségi intézmény vagy szerv által meghatározandó ésszerű időn belül. Ezen időtartam alatt a rendelet 10. cikkében megállapított határidőket fel kell függeszteni.
   (3)   Adott esetben az érintett közösségi intézmény vagy szerv konzultálhat a nem kormányzati szervezet nyilvántartásba vételi vagy származási országának nemzeti hatóságaival az érintett szervezet által benyújtott információ ellenőrzése és értékelése céljából.
   5. cikk
   Igazgatási együttműködés
   E határozat átlátható és következetes alkalmazása érdekében a közösségi intézmények és szervek együttműködnek.
   Megosztják egymással az információt, hogy mely nem kormányzati szervezeteket ismertek el belső felülvizsgálat iránti kérelem benyújtására jogosultként.
   6. cikk
   Az alkalmazás időpontja
   Ezt a határozatot 2007. június 28-tól kell alkalmazni.

      Kelt Brüsszelben, 2007. december 13-án.

            a Bizottság részéről

         Stavros DIMAS

            a Bizottság tagja

      (1)  HL L 264., 2006.9.25., 13. o.

      MELLÉKLET
      A 3. cikk (1) bekezdése alapján benyújtandó dokumentumok listája

                  1.

                  A nem kormányzati szervezet alapító okirata vagy működési szabályzata, vagy bármilyen más dokumentum, amely a nemzeti gyakorlat alapján ezt a szerepet tölti be, azon országok tekintetében, amelyek nemzeti joga nem írja elő nem kormányzati szervezetek számára alapokmány vagy működési szabályzat elfogadását.

                  2.

                  A nem kormányzati szervezet éves tevékenységi jelentései az elmúlt két évből.

                  3.

                  Olyan országokban letelepedett nem kormányzati szervezetek tekintetében, ahol a nem kormányzati szervezetek számára a jogi személyiség megszerzésének előfeltétele ilyen eljárások teljesítése, a nemzeti hatóságoknál való hivatalos bejegyzés másolata (állami nyilvántartás, hivatalos közzététel vagy bármely más vonatkozó dokumentum).

                  4.

                  Adott esetben dokumentáció arról, hogy a nem kormányzati szervezetet korábban már elismerte valamely közösségi intézmény vagy szerv belső felülvizsgálati kérelem benyújtására jogosultként.


title: 2002/264/: Az EFTA Felügyeleti Hatóság határozata 264/02/COL ( 2002. december 18. ) az állami támogatások anyagi jogi és eljárásjogi szabályainak harminchetedik módosítása új, 22. számú fejezet bevezetésével: Megmentési és szerkezetátalakítási, valamint üzembezárási támogatás nyújtása az acéliparnak

text:
               25.5.2006

               HU

               Az Európai Unió Hivatalos Lapja

               L 139/24

      AZ EFTA FELÜGYELETI HATÓSÁG HATÁROZATA

   264/02/COL
   (2002. december 18.)
   az állami támogatások anyagi jogi és eljárásjogi szabályainak harminchetedik módosítása új, 22. számú fejezet bevezetésével: Megmentési és szerkezetátalakítási, valamint üzembezárási támogatás nyújtása az acéliparnak
   AZ EFTA FELÜGYELETI HATÓSÁG,
   TEKINTETTEL az Európai Gazdasági Térségről szóló megállapodásra (1) és különösen annak 61–63. cikkeire,
   TEKINTETTEL az EFTA-államok közötti, Felügyeleti Hatóság és Bíróság létrehozásáról szóló megállapodásra (2) és különösen annak 24. cikkére és 3. jegyzőkönyvének 1. cikkére,
   MIVEL a Felügyeleti és Bírósági Megállapodás 24. cikke értelmében az EFTA Felügyeleti Hatóságnak kell érvényre juttatnia az EGT-megállapodás állami támogatásra vonatkozó rendelkezéseit,
   MIVEL a Felügyeleti és Bírósági Megállapodás 5. cikke (2) bekezdésének b) pontja alapján az EFTA Felügyeleti Hatóság köteles közleményeket és iránymutatásokat kiadni az EGT-megállapodás által szabályozott ügyekben, amennyiben fenti megállapodás, vagy a Felügyeleti és Bírósági Megállapodás kifejezetten így rendelkezik, vagy amennyiben az EFTA Felügyeleti Hatóság ezt szükségesnek ítéli,
   FELIDÉZVE az 1994. január 19-én az EFTA Felügyeleti Hatóság (3) által elfogadott állami támogatások anyagi jogi és eljárásjogi szabályait (4),
   MIVEL 2002. március 7-én az Európai Bizottság új közleményt (5) fogadott el, amelyben meghatározza azokat az elveket, amelyek szerint értékeli az acéliparnak nyújtott megmentési, szerkezetátalakítási és üzembezárási támogatásokat,
   MIVEL ez a közlemény az Európai Gazdasági Térséget is érinti,
   MIVEL az Európai Gazdasági Térség teljes területén biztosítani kell az EGT állami támogatásokról szóló szabályainak egységes alkalmazását,
   MIVEL az EGT-megállapodás XV. mellékletének végén található „ÁLTALÁNOS RENDELKEZÉSEK” cím II. pontja értelmében az EFTA Felügyeleti Hatóság köteles az Európai Bizottsággal folytatott konzultációt követően az Európai Közösségek Bizottsága által elfogadott jogi aktusoknak megfelelő jogi aktusokat elfogadni, a verseny egyenlő feltételeinek fenntartása érdekében,
   Az Európai Bizottsággal való konzultációt követően,
   FELIDÉZVE, hogy az EFTA Felügyeleti Hatóság e témában 2001. október 19-én többoldalú találkozó keretében konzultált az EFTA-államokkal,
   A KÖVETKEZŐKÉPPEN HATÁROZOTT:

               1.

               Az állami támogatásokról szóló iránymutatásokat módosítani kell egy új, 22. fejezet bevezetésével: Megmentési és szerkezetátalakítási, valamint üzembezárási támogatás nyújtása az acéliparnak, a jelen határozat I. mellékletének szövege alapján.

               2.

               Az EFTA-államokat levélben értesítik, amely tartalmazza a határozat és az I. melléklet másolatát. Az EFTA-államokat felszólítják, hogy jelezzék az I. mellékletben meghatározott, javasolt megfelelő intézkedésekkel való egyetértésüket 20 munkanapon belül, vö. még: I. melléklet 22.4. pont.

               3.

               Az EGT-megállapodás 27. jegyzőkönyvének d) pontja értelmében az Európai Bizottságot e határozatról a határozat egy, az I. mellékletet is tartalmazó másolata útján kell értesíteni.

               4.

               A határozatot az I. melléklettel együtt az Európai Közösségek Hivatalos Lapjának EGT-re vonatkozó részében, valamint EGT-kiegészítésében kell közzétenni, miután az EFTA-államok jelezték egyetértésüket a megfelelő intézkedésekkel.

               5.

               A határozat angol nyelven hiteles.

      Kelt Brüsszelben, 2002. december 18-án.

            az EFTA Felügyeleti Hatóság részéről

         Einar M. BULL

            az elnök

         Hannes HAFSTEIN

            bizottsági testületi tag

      (1)  A továbbiakban: EGT-megállapodás.

      (2)  A továbbiakban Felügyeleti és Bírósági Megállapodás.

      (3)  Eredetileg megjelent HL L 231., 1994.9.3., 32. sz. EGT-kiegészítésben.

      (4)  A továbbiakban: állami támogatásokról szóló iránymutatások.

      (5)  HL C 70., 2002.3.19., 8. o.

      MELLÉKLET

         „22.   MEGMENTÉSI ÉS SZERKEZETÁTALAKÍTÁSI, VALAMINT ÜZEMBEZÁRÁSI TÁMOGATÁS NYÚJTÁSA AZ ACÉLIPARNAK
         22.1.   A NEHÉZ HELYZETBEN LÉVŐ VÁLLALKOZÁSOKNAK NYÚJTOTT MEGMENTÉSI ÉS SZERKEZETÁTALAKÍTÁSI TÁMOGATÁS
         A nagyberuházási projektekhez nyújtott regionális támogatásokról szóló multiszektorális keretrendszer B mellékletében meghatározott, acéliparban működő, nehéz helyzetben lévő vállalkozásoknak nyújtott megmentési és szerkezetátalakítási támogatás összeegyeztethetetlen a közös piaccal.
         22.2.   ÜZEMBEZÁRÁSI TÁMOGATÁS

                     (1)

                     Az egyes gazdasági tevékenységek fejlődésének ösztönzésére nyújtott támogatás összeegyeztethetőnek tekinthető a közös piaccal. A multiszektorális keretrendszer B mellékletében meghatározott, acélipari, nehéz helyzetben lévő vállalkozásoknak nyújtott következő támogatás összeegyeztethetőnek tekinthető a közös piaccal:

                     (2)

                     az elbocsátott vagy a korkedvezményes nyugdíjat elfogadó munkavállalóknak történő kifizetésekre vonatkozó támogatások, feltéve, hogy:

                                 —

                                 a kifizetések ténylegesen az acélipari vállalkozások részleges vagy teljes bezárásából erednek, és a kifizetésekhez nyújtandó támogatást még nem hagyták jóvá;

                                 —

                                 a kifizetések nem haladják meg az EFTA-államokban hatályos szabályok szerinti szokásos kifizetések szintjét;
                                 és

                                 —

                                 a támogatás nem haladja meg ezen kifizetések 50 %-át.

                     (3)

                     Olyan acélipari vállalkozásoknak nyújtott támogatás, amelyek tartósan szüneteltetik az acéltermékek gyártását, feltéve hogy:

                                 —

                                 a vállalkozások 2002. január 1. előtt szereztek jogi személyiséget;

                                 —

                                 a szóban forgó támogatás bejelentésének dátumáig rendszeresen állítottak elő acéltermékeket;

                                 —

                                 2002. január 1. óta a gyártási vagy az üzemi struktúrát nem szervezték át;

                                 —

                                 az acéltermékek előállításához használt gyárakat bezárják és felszámolják a termelés megszüntetésétől, vagy a támogatás Hatóság általi jóváhagyásától számított hat hónapon belül, attól függően, hogy melyik dátum a későbbi;

                                 —

                                 a gyárak bezárását még nem vették figyelembe a támogatás jóváhagyásakor;
                                 és

                                 —

                                 a támogatás összege nem haladja meg a bezárandó gyárak könyv szerinti maradványértékét, figyelmen kívül hagyva a nemzeti inflációs rátát meghaladó, 2002. január 1. óta elvégzett átértékeléseket.

                     (4)

                     A 22.2. (3) pontban foglalt feltételeket kielégítő, de közvetlenül vagy közvetetten más acélipari vállalkozás ellenőrzése alá tartozó acélipari vállalkozásnak, illetve más acélipari vállalkozásokat közvetlenül vagy közvetetten ellenőrző acélipari vállalkozásoknak nyújtott támogatás, feltéve, hogy:

                                 —

                                 a bezárandó vállalkozást ténylegesen és jogilag is különválasztották a vállalati struktúrától a támogatás kifizetését legalább hat hónappal megelőzően;

                                 —

                                 a bezárandó vállalkozás könyvviteléről független, a Hatóság által elfogadott könyvvizsgáló megerősítette, hogy a vállalkozás eszköz- és forrásszámlái a valóságnak megfelelnek és azokat pontosan vezették;
                                 és

                                 —

                                 a termelési kapacitás tényleges és ellenőrizhető csökkenése figyelhető meg, amely hosszú távon a acélipar egésze számára érezhető előnyökkel jár és a támogatott bezárás, vagy a jelen előírás alapján engedélyezett támogatás utolsó kifizetésének dátumától – a későbbi dátum szerint – számított ötéves időszakon keresztül az acéltermékek termelési kapacitásának leépítéséhez vezet. Az EFTA-államokat felkérik, hogy a támogatási javaslatok bejelentéséhez a multiszektorális keretrendszer mellékletét (E melléklet) képező bejelentési formanyomtatványt használják jelen keretrendszernek megfelelően.

               22.3.   BEJELENTÉSI KÖTELEZETTSÉG
         Az acélipar nehéz helyzetben lévő vállalkozásainak nyújtandó, tervezett megmentési és szerkezetátalakítási támogatások, valamint az acéliparágnak nyújtandó üzembezárási támogatások egyedi bejelentés tárgyát képezik.
         22.4.   MEGFELELŐ INTÉZKEDÉSEK

                     (1)

                     A Hatóság a Felügyeleti és Bírósági Megállapodás 3. jegyzőkönyve 1. cikkének (1) bekezdése szerinti megfelelő intézkedésként javasolja, hogy 2003. január 1-jétől a multiszektorális keretrendszer B melléklete szerint az acélipari vállalkozásoknak nyújtott támogatásokat ki kell vonni a nehéz helyzetben lévő vállalkozásoknak nyújtott megmentési és szerkezetátalakítási állami támogatásokról szóló hatósági iránymutatásban (16. fejezet) meghatározott létező támogatási rendszereikből.

                     (2)

                     Az EFTA-államokat felkérik, hogy az értesítési levél kézhezvételétől számított húsz munkanapon belül fejezzék ki egyetértésüket a javasolt megfelelő intézkedésekkel. Válasz hiányában a Hatóság feltételezi, hogy a kérdéses EFTA-állam nem ért egyet a javasolt megfelelő intézkedésekkel.

               22.5.   JELEN KERETRENDSZER ALKALMAZÁSA
         Jelen keretrendszer a 2003. január 1-jétől2009. december 31-ig tartó időszakra alkalmazandó.
         22.6.   AZ ACÉLIPARNAK NYÚJTOTT BE NEM JELENTETT TÁMOGATÁSOK
         A Hatóság megvizsgálja az engedélyezése nélkül az acéliparnak nyújtott támogatások közös piaccal való összeegyeztethetőségét azon kritériumok alapján, amelyek a támogatás nyújtásának időpontjában érvényesek voltak.”


title: 2007/548/EK: A Tanács határozata ( 2007. június 5. ) az egyrészről az Európai Közösségek és tagállamaik, másrészről Grúzia közötti partnerségi és együttműködési megállapodáshoz csatolt, a Bolgár Köztársaságnak és Romániának az Európai Unióhoz történő csatlakozása figyelembevétele céljából készült jegyzőkönyv aláírásáról és ideiglenes alkalmazásáról

text:
               3.8.2007

               HU

               Az Európai Unió Hivatalos Lapja

               L 202/30

         A TANÁCS HATÁROZATA
   (2007. június 5.)
   az egyrészről az Európai Közösségek és tagállamaik, másrészről Grúzia közötti partnerségi és együttműködési megállapodáshoz csatolt, a Bolgár Köztársaságnak és Romániának az Európai Unióhoz történő csatlakozása figyelembevétele céljából készült jegyzőkönyv aláírásáról és ideiglenes alkalmazásáról
   (2007/548/EK)
   AZ EURÓPAI UNIÓ TANÁCSA,
   tekintettel az Európai Közösséget létrehozó szerződésre és különösen annak 44. cikke (2) bekezdésére, 47. cikke (2) bekezdésének harmadik mondatára, 55. cikkére, 57. cikke (2) bekezdésére, 71. cikkére, 80. cikke (2) bekezdésére, 93., 94., 133. és 181a. cikkeire, összefüggésben 300. cikke (2) bekezdése első albekezdésének második mondatával,
   tekintettel a Bolgár Köztársaság és Románia csatlakozási szerződésre és különösen annak 4. cikke (3) bekezdésére,
   tekintettel a Bolgár Köztársaság és Románia csatlakozási okmányra és különösen annak 6. cikke (2) bekezdésére,
   tekintettel a Bizottság javaslatára,
   mivel:

               (1)

               A Tanács 2006. október 23-án felhatalmazta a Bizottságot, hogy a Közösség és tagállamai részéről tárgyalásokat kezdjen Grúziával az egyrészről az Európai Közösségek és tagállamaik, másrészről Grúzia közötti partnerségi és együttműködési megállapodáshoz csatolandó, a Bolgár Köztársaságnak és Romániának az Európai Unióhoz történő csatlakozása figyelembevétele céljából készült jegyzőkönyvre tekintettel.

               (2)

               A jegyzőkönyvet, tekintettel annak egy későbbi időpontban történő lehetséges elfogadására, az Európai Közösségek és tagállamaik nevében alá kell írni.

               (3)

               A jegyzőkönyvet 2007. január 1-től kezdődően a hivatalos megkötéshez szükséges eljárások befejezéséig ideiglenesen alkalmazni kell,

         A KÖVETKEZŐKÉPPEN HATÁROZOTT:
   1. cikk
   A Tanács elnöke felhatalmazást kap, hogy kijelölje az egyrészről az Európai Közösségek és tagállamaik, másrészről Grúzia közötti partnerségi és együttműködési megállapodáshoz csatolt, a Bolgár Köztársaságnak és Romániának az Európai Unióhoz történő csatlakoza figyelembevétele céljából készült jegyzőkönyvnek – egy későbbi időpontban esedékes elfogadására is figyelemmel – az Európai Közösségek és tagállamaik nevében történő aláírására jogosult személy(eke)t.
   A jegyzőkönyv szövegét csatolták e határozathoz (1).
   2. cikk
   A jegyzőkönyvet 2007. január 1-től a hatálybalépéséig ideiglenesen alkalmazni kell.

      Kelt Luxembourgban, 2007. június 5-én.

            a Tanács részéről

            az elnök

         P. STEINBRÜCK

      (1)  Lásd e Hivatalos Lap 31 oldalát.
    ---documentbreak---

               3.8.2007

               HU

               Az Európai Unió Hivatalos Lapja

               L 202/31

         JEGYZŐKÖNYV
   az egyrészről az Európai Közösségek és tagállamai, másrészről Grúzia közötti partnerségi és együttműködési megállapodáshoz a Bolgár Köztársaságnak és Romániának a partnerségi és együttműködési megállapodáshoz történő csatlakozásának figyelembevételéről
   A BELGA KIRÁLYSÁG,
   A BOLGÁR KÖZTÁRSASÁG,
   A CSEH KÖZTÁRSASÁG,
   A DÁN KIRÁLYSÁG,
   A NÉMETORSZÁGI SZÖVETSÉGI KÖZTÁRSASÁG,
   AZ ÉSZT KÖZTÁRSASÁG,
   A GÖRÖG KÖZTÁRSASÁG,
   A SPANYOL KIRÁLYSÁG,
   A FRANCIA KÖZTÁRSASÁG,
   ÍRORSZÁG,
   AZ OLASZ KÖZTÁRSASÁG,
   A CIPRUSI KÖZTÁRSASÁG,
   A LETT KÖZTÁRSASÁG,
   A LITVÁN KÖZTÁRSASÁG,
   A LUXEMBURGI NAGYHERCEGSÉG,
   A MAGYAR KÖZTÁRSASÁG,
   A MÁLTAI KÖZTÁRSASÁG,
   A HOLLAND KIRÁLYSÁG,
   AZ OSZTRÁK KÖZTÁRSASÁG,
   A LENGYEL KÖZTÁRSASÁG,
   A PORTUGÁL KÖZTÁRSASÁG,
   ROMÁNIA,
   A SZLOVÉN KÖZTÁRSASÁG,
   A SZLOVÁK KÖZTÁRSASÁG,
   A FINN KÖZTÁRSASÁG,
   A SVÉD KIRÁLYSÁG,
   NAGY-BRITANNIA ÉS ÉSZAK-ÍRORSZÁG EGYESÜLT KIRÁLYSÁGA,
   a továbbiakban: a tagállamok, amelyek képviseletében az Európai Unió Tanácsa jár el, és
   AZ EURÓPAI KÖZÖSSÉG ÉS AZ EURÓPAI ATOMENERGIA-KÖZÖSSÉG,
   a továbbiakban: a Közösségek, amelyek képviseletében az Európai Unió Tanácsa és az Európai Bizottság jár el,
   egyrészről, és
   GRÚZIA
   másrészről,
   a továbbiakban e jegyzőkönyv alkalmazásában: a felek,
   TEKINTETTEL a Belga Királyság, a Cseh Köztársaság, a Dán Királyság, a Németországi Szövetségi Köztársaság, az Észt Köztársaság, a Görög Köztársaság, a Spanyol Királyság, a Francia Köztársaság, Írország, az Olasz Köztársaság, a Ciprusi Köztársaság, a Lett Köztársaság, a Litván Köztársaság, a Luxemburgi Nagyhercegség, a Magyar Köztársaság, a Máltai Köztársaság, a Holland Királyság, az Osztrák Köztársaság, a Lengyel Köztársaság, a Portugál Köztársaság, a Szlovén Köztársaság, a Szlovák Köztársaság, a Finn Köztársaság, a Svéd Királyság, Nagy-Britannia és Észak-Írország Egyesült Királysága (az Európai Unió tagállamai), valamint a Bolgár Köztársaság és Románia között, a Bolgár Köztársaságnak és Romániának az Európai Unióhoz történő csatlakozásáról szóló szerződés rendelkezéseire, amely szerződést 2005. április 25-én írták alá Luxembourgban, és amelyet 2007. január 1-jétől kell alkalmazni,
   FIGYELEMBE VÉVE a Grúzia és az Európai Unió közötti kapcsolatokban a két új tagállam EU-hoz történő csatlakozása következtében kialakuló új helyzetet, amely lehetőségeket teremt, valamint kihívást jelent a Grúzia és az Európai Unió közötti együttműködés számára,
   FIGYELEMMEL a felek azon óhajára, hogy a partnerségi és együttműködési megállapodás célkitűzéseit és elveit elérjék és végrehajtsák,
   A KÖVETKEZŐKBEN ÁLLAPODTAK MEG:
   1. cikk
   A Bolgár Köztársaság és Románia az egyrészről az Európai Közösségek és tagállamai, másrészről Grúzia közötti partnerség létrehozásáról szóló partnerségi és együttműködési megállapodás feleivé válnak, amely megállapodást 1996. április 22-én írták alá Luxembourgban, és amely 1999. július 1-jén lépett hatályba (a továbbiakban: a megállapodás), továbbá a Közösség többi tagállamával megegyező módon elfogadják és tudomásul veszik a megállapodás, valamint az ugyanazon a napon aláírt záróokmány mellékletét képező együttes nyilatkozatokat, levélváltásokat és Grúzia nyilatkozatának szövegét, valamint a megállapodás 2004. április 30-i jegyzőkönyvét, amely 2005. március 1-jén lépett hatályba.
   2. cikk
   E jegyzőkönyv a megállapodás elválaszthatatlan részét képezi.
   3. cikk
   (1)   Ezt a jegyzőkönyvet a Közösségek, a tagállamok nevében az Európai Unió Tanácsa, valamint Grúzia hagyja jóvá, belső rendelkezéseikkel összhangban.
   (2)   A felek értesítik egymást az előző bekezdésben említett megfelelő eljárások befejezéséről. A jóváhagyó okiratokat az Európai Unió Tanácsa Főtitkárságánál kell letétbe helyezni.
   4. cikk
   (1)   Ez a jegyzőkönyv az utolsó jóváhagyó okirat letétbe helyezésének napját követő első hónap első napján lép hatályba.
   (2)   A jegyzőkönyvet 2007. január 1-től a hatálybalépéséig ideiglenesen alkalmazzák.
   5. cikk
   (1)   A megállapodás, a záróokmány és a hozzá csatolt valamennyi dokumentum szövege, továbbá a megállapodás 2004. április 30-i jegyzőkönyvének szövege bolgár és román nyelven készült.
   (2)   E dokumentumok e jegyzőkönyv mellékleteit képezik, és a megállapodás, a záróokmány és a hozzá csatolt valamennyi dokumentum, továbbá a megállapodás 2004. április 30-i jegyzőkönyvének más nyelveken készült szövegével együtt egyaránt hitelesek.
   6. cikk
   Ez a megállapodás két-két eredeti példányban készült angol, bolgár, cseh, dán, észt, finn, francia, görög, holland, lengyel, lett, litván, magyar, máltai, német, olasz, portugál, román, spanyol, svéd, szlovák, szlovén, valamint grúz nyelven, a szövegek mindegyike egyaránt hiteles.

      Съставено в Брюксел на двадесет и седми юни две хиляди и седма година.
      Hecho en Bruselas, el veintisiete de junio de dos mil siete.
      V Bruselu dne dvacátého sedmého června dva tisíce sedm.
      Udfærdiget i Bruxelles, den syvogtyvende juni to tusind og syv.
      Geschehen zu Brüssel am siebenundzwanzigsten Juni zweitausendsieben.
      Kahe tuhande seitsmenda aasta juunikuu kahekümne seitsmendal päeval Brüsselis
      Έγινε στις Βρυξέλλες, στις είκοσι επτά Iουνίου δύο χιλιάδες επτά.
      Done at Brussels on the twenty-seventh day of June in the year two thousand and seven.
      Fait à Bruxelles, le vingt-sept juin deux mille sept.
      Fatto a Bruxelles, addì ventisette giugno duemilasette.
      Briselē, divi tūkstoši septītā gada divdesmit septītajā jūnijā
      Priimta du tūkstančiai septintųjų metų birželio dvidešimt septintą dieną Briuselyje.
      Kelt Brüsszelben, a kettőezer-hetedik év június havának huszonhetedik napján.
      Magħmul fi Brussell, is-sebgħa u għoxrin ta' Lulju, elfejn u sebgħa
      Gedaan te Brussel, de zevenentwintigste juni tweeduizend zeven.
      Sporządzono w Brukseli dnia dwudziestego siódmego czerwca roku dwa tysiące siódmego.
      Feito em Bruxelas, em vinte e sete de Junho de dois mil e sete.
      Încheiat la Bruxelles la douăzeci și șapte iunie, anul două mii șapte.
      V Bruseli dvadsiateho siedmeho júna dvetisícsedem
      V Bruslju, sedemindvajsetega junija leta dva tisoč sedem.
      Tehty Brysselissä kahdentenakymmenentenäseitsemäntenä päivänä kesäkuuta vuonna kaksituhattaseitsemän.
      Som skedde i Bryssel den tjugosjunde juni tjugohundrasju.

         За Държавите-членки
         Por los Estados miembros
         Za členské státy
         For medlemsstaterne
         Für die Mitgliedstaaten
         Liikmesriikide nimel
         Για τα κράτη μέλη
         For the Member States
         Pour les États membres
         Per gli Stati membri
         Dalībvalstu vārdā
         Valstybių narių vardu
         A tagállamok rėszéről
         Għall-Istati Membri
         Voor de lidstaten
         W imieniu państw członkowskich
         Pelos Estados-Membros
         Pentru statele membre
         Za členské štáty
         Za države članice
         Jäsenvaltioiden puolesta
         På medlemsstaternas vägnar

         За Европейските общности
         Por las Comunidades Europeas
         Za Evropská společenství
         For De Europæiske Fællesskaber
         Für die Europäischen Gemeinschaften
         Euroopa Ühenduste nimel
         Για τις Ευρωπαϊκές Κοινότητες
         For the European Communities
         Pour les Communautés européennes
         Per le Comunità europee
         Eiropas Kopienu vārdā
         Europos Bendrijų vardu
         Az Európai Közösségek részéről
         Għall-Komunitajiet Ewropej
         Voor de Europese Gemeenschappen
         W imieniu Wspólnot Europejskich
         Pelas Comunidades Europeias
         Pentru Comunitatea Europeană
         Za Európske spoločenstvá
         Za Evropski skupnosti
         Euroopan yhteisöjen puolesta
         På Europeiska gemenskapernas vägnar

         За Грузия
         Por Georgia
         Za Gruzii
         for Georgien
         Für Georgien
         Gruusia nimel
         Για τη Γεωργία
         For Georgia
         Pour la Géorgie
         Per la Georgia
         Gruzijas vārdā
         Gruzijos vardu
         Grúzia részéről
         Għall-Ġeorġa
         Voor Georgië
         W imieniu Gruzji
         Pela Geórgia
         Pentru Georgia
         Za Gruzínsko
         Za Gruzijo
         Georgian puolesta
         På Georgiens vägnar


title: 2011/248/EU: A Tanács határozata ( 2011. április 12. ) a mezőgazdasági termékek, a feldolgozott mezőgazdasági termékek, a halak és a halászati termékek kereskedelmének további liberalizációjáról és az egyrészről az Európai Közösségek, másrészről Ciszjordánia és a Gázai övezet Palesztin Nemzeti Hatósága képviseletében a Palesztin Felszabadítási Szervezet (PFSZ) közötti kereskedelemről és együttműködésről szóló euromediterrán ideiglenes társulási megállapodás módosításáról szóló, egyrészről az Európai Unió, másrészről Ciszjordánia és a Gázai övezet Palesztin Hatósága között levélváltás formájában létrejött megállapodás aláírásáról

text:
               20.4.2011

               HU

               Az Európai Unió Hivatalos Lapja

               L 104/2

         A TANÁCS HATÁROZATA
   (2011. április 12.)
   a mezőgazdasági termékek, a feldolgozott mezőgazdasági termékek, a halak és a halászati termékek kereskedelmének további liberalizációjáról és az egyrészről az Európai Közösségek, másrészről Ciszjordánia és a Gázai övezet Palesztin Nemzeti Hatósága képviseletében a Palesztin Felszabadítási Szervezet (PFSZ) közötti kereskedelemről és együttműködésről szóló euromediterrán ideiglenes társulási megállapodás módosításáról szóló, egyrészről az Európai Unió, másrészről Ciszjordánia és a Gázai övezet Palesztin Hatósága között levélváltás formájában létrejött megállapodás aláírásáról
   (2011/248/EU)
   AZ EURÓPAI UNIÓ TANÁCSA,
   tekintettel az Európai Unió működéséről szóló szerződésre és különösen annak 207. cikke (4) bekezdésének első albekezdésére, összefüggésben a 218. cikke (5) bekezdésével,
   tekintettel az Európai Bizottság javaslatára,
   mivel:

               (1)

               A Tanács 2005. november 14-én felhatalmazta a Bizottságot, hogy a mezőgazdasági és a feldolgozott mezőgazdasági termékek, a halak és a halászati termékek kereskedelmének további liberalizációja érdekében tárgyalásokat folytasson egyes földközi-tengeri országokkal. A tárgyalások a mezőgazdasági termékek, a feldolgozott mezőgazdasági termékek, a halak és a halászati termékek kereskedelmének további liberalizációjáról és az egyrészről az Európai Közösségek, másrészről Ciszjordánia és a Gázai övezet Palesztin Nemzeti Hatósága képviseletében a Palesztin Felszabadítási Szervezet (PFSZ) közötti kereskedelemről és együttműködésről szóló euromediterrán ideiglenes társulási megállapodás módosításáról szóló, egyrészről az Európai Unió, másrészről Ciszjordánia és a Gázai övezet Palesztin Hatósága között levélváltás formájában létrejött megállapodás aláírásáról (a továbbiakban: a megállapodás) parafálásával sikeresen lezárultak.

               (2)

               A megállapodást – későbbi időpontban történő megkötésére figyelemmel – az Európai Unió nevében alá kell írni,

         ELFOGADTA EZT A HATÁROZATOT:
   1. cikk
   A Tanács az Unió nevében ezennel jóváhagyja a mezőgazdasági termékek, a feldolgozott mezőgazdasági termékek, a halak és a halászati termékek kereskedelmének további liberalizációjáról és az egyrészről az Európai Közösségek, másrészről Ciszjordánia és a Gázai övezet Palesztin Nemzeti Hatósága képviseletében a Palesztin Felszabadítási Szervezet (PFSZ) közötti kereskedelemről és együttműködésről szóló euromediterrán ideiglenes társulási megállapodás módosításáról szóló, egyrészről az Európai Unió, másrészről Ciszjordánia és a Gázai övezet Palesztin Hatósága között levélváltás formájában létrejött megállapodás (a továbbiakban: a megállapodás) aláírását, a szóban forgó megállapodás megkötésére figyelemmel (1).
   2. cikk
   A Tanács elnöke felhatalmazást kap, hogy kijelölje a megállapodást az Unió nevében történő aláírására jogosult személy(eke)t.
   3. cikk
   Ez a határozat az elfogadásának napján lép hatályba.

      Kelt Luxembourgban, 2011. április 12-én.

            a Tanács részéről

            az elnök

         C. ASHTON

      (1)  A megállapodás szövege a megkötéséről szóló határozattal együtt kerül kihirdetésre.